**Pedro Caixinha** (s. 15. lokakuuta 1970) on portugalilainen jalkapallovalmentaja ja entinen maalivahti.

Ura
---

Caixinha teki peliuransa Portugalin alasarjoissa. Hän edusti maalivahtiurallaan muun muassa kotikaupunkinsa CD Bejaa. Caixinha lopetti pelaajauransa vuonna 1999 ja jatkoi uraansa jalkapallon parissa Bejan juniorivalmentajana. Kaudeksi 2003/04 Caixinha siirtyi amatööriseura CF Vasco da Gama Vidigueiran päävalmentajaksi. Kauden jälkeen Caixinha aloitti yhteistyön José Peseiron kanssa. Hän työskenteli Peseiron apulaisvalmentajana kuusi vuotta Sportingissa, Al-Hilalissa, Panathinaikosissa, FC Rapid Bukarestissa ja Saudi-Arabian jalkapallomaajoukkueessa.

Päävalmentajadebyyttinsä aikuisten tasolla Caixinha teki kaudella 2010/11 UD Leiriassa. Hän luotsasi seuran debyyttikaudellaan Liga Sagresissa hienosti sijalle 10. Hän erosi yllättäen tehtävistään kauden 2011/12 alussa seuran palkanmaksuongelmien vuoksi. Pian Leiriasta lähtönsä jälkeen Caixinha siirtyi CD Nacionalin päävalmentajaksi. Hän luotsasi seuran kaudella 2011/12 liigassa seitsemänneksi. Caixinha jätti seuran lokakuussa 2012 surkeasti alkaneen kauden vuoksi.

Tammikuussa 2013 Caixinhan ura jatkui Meksikossa Santos Lagunan päävalmentajana. Caixinhan johdolla Santos voitti kaudella 2014 Meksikon cupin Apertura-mestaruuden ja kaudella 2015 liigan Clausura-mestaruuden. Hän luotsasi vuonna 2013 Santosin myös CONCACAF Champions Leaguen loppuotteluun, jossa joukkue kuitenkin taipui CF Monterreylle 4–2. Caixinhan menestyksekäs Santos-pesti huipentui kaudella 2015, kun Santos voitti Meksikon kauden päättäneen mestaruusturnauksen. Hän jätti tehtävänsä elokuussa 2015.

Joulukuun lopussa 2015 Caixinhasta tuli Qatar Stars Leaguessa pelanneen Al-Gharrafan päävalmentaja. Caixinha luotsasi Al-Gharrafan liigan yhdeksänneksi kauden 2015/16 päätteeksi. Maaliskuussa 2017 hän jätti liigassa neljäntenä olleen seuransa ja siirtyi kolmivuotisella sopimuksella Skotlannin Valioliigan Rangersin päävalmentajaksi. Rangers hävisi Caixinhan alaisuudessa vain kaksi 10 viimeisestä liigaottelusta ja sijoittui kauden päätteeksi kolmanneksi. Kausi 2017/18 alkoi kuitenkin katastrofaalisesti, kun Rangers putosi Eurooppa-liigasta jo karsintavaiheessa luxemburgilaiselle puoliammattilaisjoukkue FC Progrès Niederkornille. Paineet Caixinhan harteilla kasvoivat, kun alkukauden tasapelit ja kaksi tappiota pudottivat Rangersin 10 kierroksen jälkeen liigassa neljänneksi jo kahdeksan pisteen päähän Celticistä. Kun Rangers vielä putosi Skotlannin liigacupissa välierissä Motherwellille, sai Caixinha potkut tehtävistään 26. lokakuuta 2017. Hän ennätti toimia seuran päävalmentajana vain 229 päivää ja on lyhytaikaisin Rangersin päävalmentaja.

Tammikuusta 2018 lähtien hän on toiminut meksikolaisen Cruz Azulin päävalmentajana. Caixinha luotsasi Cruz Azulin Copa MX:n mestariksi 2018. Liigamestaruuden joukkue hävisi finaalissa Club Américalle. Seuraava kausi 2019 sujui kuitenkin heikosti ja Caixinha sai potkut syyskuussa 2019.

Heinäkuussa 2020 Caixinhasta tuli Al Shababin päävalmentaja. Hän sai kuitenkin potkut jo tammikuussa 2021 seuran pudottua Arabian Mestarien liigasta.

Meriitit
--------

* Meksikon Supercopa MX: 2019
* Meksikon Copa MX: 2018 (Apertura)
* Meksikon Campéon de Campeones: 2015
* Meksikon mestaruus: 2015 (Clausura)
* Meksikon cup: 2014 (Apertura), 2018 (Apertura)
* CONCACAF Champions League
	+ Hopeaa: 2013

Lähteet
-------

1. 1 2  Pedro Caixinha
2. ↑  Jose Mourinho told me to come to Scotland if I wanted to be a better boss, says Pedro Caixinha
3. ↑  El Leiria despide a su entrenador Pedro Caixinha
4. ↑  El Nacional prescinde de Caixinha como entrenador y recupera a Manuel Machado (Arkistoitu – Internet Archive)
5. ↑  Santos Laguna, Caixinha podría ser el nuevo entrenador
6. ↑  Monterrey 4–2 Santos Laguna: Rayados jugará su tercer Mundial de Clubes
7. ↑  Renuncia Pedro Caixinha Deja al Santos Laguna
8. ↑  Caixinha unveiled as Al Gharafa new coach (Arkistoitu – Internet Archive)
9. ↑  Caixinha Confirmed As Manager
10. ↑  Rangers out of Europa League after 'unthinkable' defeat to part-timers from Luxembourg
11. ↑  Rangers: Pedro Caixinha sacked as manager after board meeting
12. ↑  Cruz Azul announces Pedro Caixinha as new head coach
13. ↑  Cruz Azul beats Monterrey to lift Copa MX
14. ↑  How Club America's record Liga MX title, Cruz Azul's latest loss gripped Mexico City
15. ↑  Portuguese coach Caixinha leaves Cruz Azul
16. ↑  Caixinha to coach Saudi Arabia's Al Shabab
17. ↑  Former Rangers boss Pedro Caixinha SACKED from Saudi Arabian side Al-Shabab after just five months


|  |  |  |
| --- | --- | --- |
| Edeltäjä:**Mark Warburton** | **Rangers FC:n päävalmentaja**3–10/2017 | Seuraaja:**Graeme Murty** |

|  |  |  |
| --- | --- | --- |
| Edeltäjä:**Paco Jémez** | **Cruz Azulin päävalmentaja**1/2018–9/2019 | Seuraaja:**Robert Siboldi** |